২০০৮ গ্রীষ্মকালীন অলিম্পিকে মল্লক্রীড়া – পুরুষদের ১০০ মিটার
২০০৮ অলিম্পিক গেমসে পুরুষদের ১০০মিটার সবেগে দৌড়ানোর প্রতিযোগিতা আগস্টের ১৫ ও ১৬ তারিখে অনুষ্ঠিত হয় বেইজিং ন্যাশনাল স্টেডিয়ামে। ফাইনাল ৯.৬৯সেকেন্ড সময়ে বিশ্বরেকর্ড গড়ে জেতেন জামাইকান উসেইন বোল্ট। দৌড়ের ৭০মিটারের মাথাতেই বোল্ট বাকিদের থেকে এতটাই এগিয়ে পড়েন, যে উল্লাসে তিনি দুহাত ছড়িয়ে দিয়ে বুকে চাপড় মারতে থাকেন। বোল্ট ওরকমভাবে প্রতিযোগিতার মাঝপথে বুক চাপড়ে বাড়াবাড়ি করেছেন বলে তার সমালোচনা করে ক্রিস আকাবুসি বলেন, এর জন্য তিনি আরও ভাল সময়ের রেকর্ড করার সুযোগ হারালেন। IOC প্রেসিডেন্ট জাক রোজও এই ঘটনাকে অসম্মানজনক বলে নিন্দা করেন। বোল্ট যদিও অভিযোগ অস্বীকার করে নিজের স্বপক্ষে যুক্তিতে বলেন, "আমি কোনো আস্ফালন করিনি। যখন আমি দেখলাম আশে-পাশে কেউ নেই, তখন দারুণ আনন্দ হয়েছিল।"